Listeriose: Dié fabrieke moet vleisprodukte herroepFoto: Pixabay Aaron Motsoaledi, minister van gesondheid, het Sondag gesê Enterprise Foods en Rainbow Chicken Limited (RCL) sal noodgedwonge van hul vleisprodukte moet herroep nadat onthul is dat Enterprise Foods verantwoordelik is vir die listeriose-uitbreking. Motsoaledi het tydens ŉ mediakonferensie by die Nasionale Instituut vir Oordraagbare siektes (Nios) gesê ŉ ondersoek het bepaal dat dié uitbreking direk na Enterprise Foods se Polokwane-fabriek in Limpopo herlei kan word. Verskeie groepe, onder wie die wêreldgesondheidsorganisasie, het Enterprise Foods se Polokwane-fabriek daarna besoek en ŉ uitgebreide voedselproduk- en omgewingsmonsterneming uitgevoer. Die uitbrekingsbakterie bekend as ST6, is gevind in minstens 16 omgewingsmonsters van die fabriek. Die bakterie kom glo natuurlik in die omgewing voor. Motsoaledi het bevestig dat ŉ ondersoek na Rainbow Chicken Limited (RCL) se Wolwehoek-fabriek ook onderweg is. Polonieprodukte van die fabriek het reeds positief getoets vir listeria monocytogenes maar nié die ST6-bakterie nie. “Dié bakterie in verwerkte vleisprodukte [van die fabriek] hou egter steeds ŉ gevaar in,” het hy gesê. Nagenoeg 180 mense het tot dusver aan dié uitbreking gesterf. Volgens Motsoaledi is altesaam 948 mense al met die siekte gediagnoseer – ŉ getal wat die sterftesyfer teenoor die diagnosesyfer na 27% verhoog het. Só gaan stappe gedoen word Motsoaledi sê mense moet steeds ag slaan op erkende metodes om die kanse te verminder om listeriose op te doen of te versprei: Was jou hande gereeld; verseker dat kos heeltemal gaar is; hou rou kos weg van gaar kos; moenie kos bo of onder die aanvaarbare temperature berg nie; en was ongekookte vleis en ander produkte eers af.